Rafa Mujica, a fost pe lista de transferuri a lui Gigi Becali în luna aprilie. Atacantul s-a transferat de la Arouca la Al Sadd, fosta echipă a lui Xavi Hernandez.
Rafa Mujica a aparținut clubului Arouca, din Portugalia, în acest sezon. Atacantul a avut parte de un sezon nemaipomenit, reușind să marcheze 20 de goluri și să livreze 3 pase decisive în campionatul Portugaliei.
Cifrele excelente ale atacantului au stârnit interesul echipelor importante, în cazul acesta și interesul FCSB-ului, care a dorit să-l aducă pe jucătorul cotat la 5.000.000 de euro, conform transfermarkt.
Al treilea golgheter din campionatul Portugaliei a avut o clauză de 10 milioane de euro, sumă care a fost prea mare pentru patronul de la FCSB. Pentru qatarezii de la Al Sadd nu a fost o sumă „de speriat”, astfel achitând clauza și deja l-au prezentat pe jucătorul iberic.
În urma acestui transfer, atacantul devine cel mai scump jucător transferat de la Arouca, totodată spaniolul urmează să evolueze la fosta echipă a lui Xavi și a lui Jugurtha Hamroun.
Mihai Stoica, președintele Consiliului Administrativ de la FCSB, a povestit că el era realist despre posibilitatea lui Mujica să ajungă la FCSB și cum l-a enervat pe Gigi Becali în momentul când i-a spus că jucătorul nu va ajunge la campioana României.
„I l-a propus cineva lui Gigi. Mi-a zis de el. Nu avea ce să caute… Nu vine ălă în România. Chiar s-a supărat Gigi pe mine.
Gigi, știu numele, dar stai să văd. Aa, nu are cum să vină la noi când e al treilea golgheter al Portugaliei și are mai multe goluri decât ăia care sunt la națională. Gigi s-a enervat: „Băi, eu când te întreb pe tine ceva, tu să-mi spui dacă e sau nu! Nu să-mi spui dacă vine sau nu.”
Și i-am spus : Băi, nu te enerva aiurea! Nu poate să vină la noi și nu o să vină niciodată. Despre ce vorbim? I-am spus că nu poate să vină de la o echipă de cupele europene. El se duce la Betis sau la Sporting. Nu se pune problema ca un fotbalist de calibrul ăsta să vină”, a spus Mihai Stoica la OrangeSport.
FCSB i-a adus până acum în această perioadă de transferuri pe David Kiki și Daniel Popa. Florin Tănase a fost joi, 30 mai, la palatul lui Gigi Becali pentru a negocia o eventuală revenire la gruparea roș-albastră.